KOMISJONI MÄÄRUS (EÜ) nr 1209/2000,

8. juuni 2000,

millega määratakse kindlaks Euroopa Aatomienergiaühenduse asutamislepingu artikliga 41 ettenähtud andmete edastamise kord

EUROOPA ÜHENDUSTE KOMISJON,

võttes arvesse Euroopa Aatomienergiaühenduse asutamislepingu sätteid, eriti selle artiklit 41,

võttes arvesse nõukogu 2. detsembri 1999. aasta määrust (Euratom) nr 2587/1999,1 milles määratletakse investeerimisprojektid, millest tuleb komisjonile teatada vastavalt Euroopa Aatomienergiaühenduse asutamislepingu artiklile 41,

ning arvestades, et:

selles ulatuses, mis on vajalik asutamislepingu IV peatükiga pandud ülesande täitmiseks, on komisjoni pädevuses kindlaks määrata kord, mille alusel täidetakse artikli 41 kohaselt isikutele ja ettevõtetele pandud kohustust teatada uute rajatiste, samuti nende asendamise või ümberseadistamisega seotud investeerimisprojektidest, mis oma liigilt ja suuruselt vastavad nõukogu sätestatud kriteeriumidele,

ON VASTU VÕTNUD KÄESOLEVA MÄÄRUSE:

Artikkel 1

Uute rajatiste, samuti nende asendamise või ümberseadistamisega seotud investeerimisprojektidest, mis oma liigilt ja suuruselt vastavad määruse (Euratom) nr 2587/1999 kriteeriumidele, teatatakse komisjonile käesoleva määruse lisas esitatud vormiga.

Artikkel 2

Kohustus teatada komisjonile asutamislepingu artiklis 41 nimetatud investeerimisprojektidest hõlmab asutamislepingu II lisas loetletud tööstusharudes tegutsevaid isikuid ja ettevõtteid ning puudutab kõiki ühenduses juba olemasolevaid või loodavaid rajatisi (kui ettevõte asub väljaspool ühendust, täidab vajaduse korral seda kohustust ettevõtte kohalik juhtkond).

Artikkel 3

Kui asutamislepingu artikliga 41 ettenähtud andmed on juba esitatud üldandmetes, mis tuleb esitada vastavalt asutamiselepingu artiklile 37, võib teatamisel piirduda viitega varasemale teatele ja lisada sellele kõik muud andmed, mida on nõutud käesoleva määruse lisas esitatud vormis.

Artikkel 4

Käesoleva määruse kohaselt komisjonile teatatud investeerimisprojektide rakendamise ajal tehtud muudatustest tuleb samu tingimusi järgides uuesti teatada.

Artikkel 5

Kõnealuse vormi muudatused avaldatakse Euroopa Ühenduste Teatajas.

Artikkel 6

EURATOMi komisjoni 5. novembri 1958. aasta määrus nr 12 tunnistatakse kehtetuks käesoleva määruse jõustumise kuupäevast.

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 8. juuni 2000

Komisjoni nimel

asepresident

Loyola De Palacio

LISA

INVESTEERIMISPROJEKT

(Näidis)

Asutamislepingu II lisas loetletud tööstusharud Esitatavad andmed

Kõik tööstusharud 1-13 1.1. Investeerimisprojektist teatava isiku või ettevõtte nimi ja aadress ning vajaduse korral vastutava isiku nimi, kelle poole võib pöörduda lisateabe saamiseks. 1.2. Investeerimisprojekti nimetus. 1.3. Tööstusharud, mille kohaselt see investeerimisprojekt kuulub asutamislepingu II lisa alla. 1.4. Kas tegemist on uue rajatise, selle asendamise või ümberseadistamisega? 1.5. Viide EURATOMile varem edastatud dokumentidele, mis on seotud kõnealuse investeerimisprojektiga (kirjavahetuse kuupäev). 1.6. Nende isikute või ettevõtete nimed ja aadressid: a) kes haldavad rajatist; b) kes valmistavad ette rajatise projekti; c) kes teostavad järelevalvet ja kontrollivad projekti täitmist; d) kes vastutavad peamiselt seadmete tarnimise eest. 1.7. Rahastamisviisid. 1.8. Geograafiline asukoht. 1.9. Lühike kirjeldus ja üldkavad. 1.10. Esialgse rajatise maksumus (eurodes) ja kulude jaotus peamiste kuluartiklite lõikes. 1.11. Põhitellimuste täitmise, seadmete paigaldamise ja tööde alustamise eeldatav ajakava, eelkõige esialgsete lepingute sõlmimine ehitustööde teostajatega, ning kavandatud kasutuselevõtu kuupäev. 1.12. Kui on olemas, siis rajatise tegevuse lõpetamise kavade kirjeldus. 1.13. Ehitus- ja tegevuslitsentse väljastav riigiasutus: tegevuslitsentsi kestus. 1.14. Uurimis- ja arendusprogrammide lühike kirjeldus (kui on).

Kõik tööstusharud, välja arvatud 11 (reaktorid) 2.1. Toodete koostis ja iseloom; aastane tootmisvõimsus. 2.2. Rajatise põhiomadused. 2.3. Kui kavandatakse rajatise laiendamist, näidata, mil viisil, millise aja jooksul ja millises koguses on kavas aastatoodangut muuta. 2.4. Kui laiendamist ei kavandata, näidata, kas ja millisel määral on võimalik suurendada aastast tootmisvõimsust, võttes arvesse kohalikke tingimusi ja muid asjaolusid.

Tööstusharu 11 3.1. Kavandatava reaktori liik ja peamine kasutusviis (peamised kasutusviisid). 3.2. Rajatise põhiomadused. 3.3. Kasutatavate kütuseelementide põhiomadused. 3.4. Aeglusti ja peegeldi omadused. 3.5. Esmase ja teisese jahuti omadused.

Tööstusharud 3, 4, 5, 6, 7, 8, 9, 10; vajaduse korral 12, 13 4.1. Ettevõtte tööks vajalike põhitarnete eeldatav koostis ja aastane kogus, sealhulgas energiavajadus, näidates eeldatavad tarnijad.

Tööstusharud 4, 5, 7, 8, 11, 12; vajaduse korral 13 5.1. Kui see on asjassepuutuv, siis täiendavad andmed rajatise asukoha kohta.

Tööstusharu 1 6.1. Kaevandatava maardla geoloogia. 6.2. Kaevandatava maardla kontrollitud varud. 6.3. Kaevandatava maardla hinnangulised varud. 6.4. Kontsessiooni kui terviku kontrollitud ja hinnangulised varud.

Tööstusharu 5 7.1. Kütuseelementide kirjeldus.

1 EÜT L 315, 9.12.1999, lk 1.

2 EÜT 25, 27.11.1958, lk 511/58.